НАРЕДБА
ЗА РЕДА ЗА УЧРЕДЯВАНЕ НА ТЪРГОВСКИ ДРУЖЕСТВА С ОБЩИНСКО ИМУЩЕСТВО И ЗА УПРАЖНЯВАНЕ ПРАВАТА НА СОБСТВЕНОСТ НА ОБЩИНАТА В ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА
Приета с решение № 135 по протокол № 11 от 12 май 2008г.
РАЗДЕЛ I

ОБЩИ ПОЛОЖЕНИЯ
Чл.1. (1) С тази наредба се уреждат условията и редът за учредяване на търговски дружества с общинско имущество и за упражняване правата на собственост на общината върху дялове или акции в дружества с общинско участие в капитала.
 (2) Търговски дружества с общинско имущество са създадените по реда на Търговския закон еднолични дружества с ограничена отговорност /ЕООД/ или еднолични акционерни дружества /ЕАД/, в които община Тутракан е едноличен собственик на капитала. 

(3) Търговски дружества с общинско участие в капитала са дружествата, в които общината участва с непарична вноска или с финансови средства при формирането на капитала наред с други участници в капитала на тези дружества. 

(4) Общината не може да участва в търговски дружества като неограничено отговорен съдружник.

Чл.2. Общинския съвет образува, преобразува и прекратява общинските еднолични дружества и решава участието на общината в други търговски дружества.

Чл.3. Решение за учредяване или за участие в търговско дружество Общинският съвет взема възоснова на предложение на Кмета на общината или на общински съветници след оценка на неговата целесъобразност.

        Чл.4. Общинският съвет упражнява правото на собственост на общината в търговските дружества с общинско имущество и в дружествата с общинско участие в капитала при условията, по реда и чрез органите, посочени в тази наредба.

РАЗДЕЛ II 

ОБРАЗУВАНЕ И ПРЕОБРАЗУВАНЕ НА ТЪРГОВСКИ ДРУЖЕСТВА  С ОБЩИНСКО ИМУЩЕСТВО
Чл.5. Търговските дружества с общинско имущество се образуват, преобразуват и прекратяват в съответствие с Търговския закон, като процедурата започва с решение на Общинския съвет.
Чл.6. С решението за образуване на еднолично търговско дружество   с ограничена отговорност /ЕООД/ Общинският съвет приема и Учредителният акт, който трябва да съдържа:

1. Фирмата, седалището и адреса на управление;

2. Предмета на дейност на дружеството и срока на действие;

3. Размера на капитала. Когато при учредяването не е внесен целият размер на капитала в учредителният акт се определят сроковете и условията за внасянето.Срокът за довнасяне на целия размер не може да бъде по-дълъг от две години от вписване на дружеството;

4. Органи на управление. 

5. Други права и задължения.
Чл.7. С решението за образуване на еднолично акционерно дружество /ЕАД/ Общинският съвет приема и Устава на дружеството, който трябва да съдържа:

1. Фирмата, седалището и адреса на управление;

2. Предмет на дейност и срока, ако има такъв;

3.Размера на капитала, вида и броя на акциите, правата за отделните класове акции, особените условия за тяхното прехвърляне, ако има такива, както и номиналната стойност на отделната акция;

4. Вида и стойността на непаричните вноски, ако има такива;

5. Съвет на директорите, съответно Надзорен съвет и Управителен съвет;

6. Други условия във връзка с учредяването, съществуването и прекратяването на дружеството.
Чл.8. Дружествата по тази Наредба са юридически лица, чиято дейност се основава на Търговския закон и другите нормативни актове в Република България и решенията на Общински съвет Тутракан.

 

РАЗДЕЛ III

ОРГАНИ ЗА УПРАВЛЕНИЕ НА ТЪРГОВСКИТЕ ДРУЖЕСТВА С ОБЩИНСКО ИМУЩЕСТВО И НА ДРУЖЕСТВАТА С ОБЩИНСКО УЧАСТИЕ В КАПИТАЛА

Чл.9. (1) Органи на управление на еднолични търговски дружества с общинско имущество са:

1. при ЕООД: 

а) Едноличният собственик на капитала, представляван от Общинския съвет;

б) Управител /и/ на ЕООД. 

2. при ЕАД: 

а) Едноличният собственик на капитала, представляван от Общинския съвет;

б) Съвет на директорите на ЕАД /при едностепенна система/ или Надзорен съвет и Управителен съвет / при двустепенна система/.

(2) Членовете на органите за управление се избират от Общинския съвет.

(3)Общинският съвет осъществява контрол върху дейността на органите на управление на едноличните търговски дружества с общинско имущество. 

Чл.10. (1) Органите за управление на търговските дружества с общинско участие в капитала се формират по условията и реда на Търговския закон.

(2) Общинският съвет определя представител на Общината в Общото събрание на търговските дружества, в които тя е съдружник или акционер.

РАЗДЕЛ IV

УПРАВЛЕНИЕ НА ОБЩИНСКИТЕ ЕДНОЛИЧНИ ТЪРГОВСКИ

ДРУЖЕСТВА
Чл.11. (1) Общинският съвет, упражняващ правата на Общината като едноличен собственик на капитала в общинските еднолични дружества с ограничена отговорност /ЕООД/: 

1. Приема, изменя и допълва учредителния акт на дружеството;
2. Преобразува и прекратява дружеството;
 3. Взема решения за увеличаване или намаляване на капитала;
 4. Приема годишния счетоводен отчет и баланса на дружеството, взема решение за разпределяне на печалбата, за попълване на фонд “Резервен” и за изплащане на дивидент;
   5. Избира и освобождава управителя и контрольора и  определя възнагражденията им.
   6. Избира и освобождава дипломиран експерт-счетоводител на дружеството.
   7. Утвърждава инвестиционната програма на дружеството;
 8. Взема решения за откриване или закриване на клонове и за участие в други търговски дружества;
 9. Взема решения за придобиване или отчуждаване на недвижими имоти и вещни права върху тях;
 10. Взема решения за предявяване искове на дружеството срещу управителя или контрольора и назначава представител за водене на процеси срещу тях;
 11. Взема решения за разпореждане с дялове, собственост на дружеството в други дружества;
 12. Дава съгласие за учредяване на ипотека и залог на  дълготрайните активи на дружеството;
13. Назначава ликвидатори при прекратяване на дружеството, освен в случай на несъстоятелност;
14. Взема решение за внасяне на допълнителни парични вноски.
(2) Общинският съвет може да взема решения по всеки друг въпрос, отнасящ се до управление на дружеството.

(3) Предложения за вземане на решения по ал.1 до Общински съвет могат да правят Кметът на общината, общинските съветници, управителите на търговските дружества.

Чл.12. Общинският съвет, упражняващ правата на Общината като едноличен собственик на капитала в общинските еднолични акционерни дружества /ЕАД/: 

1. Приема, изменя и допълва устава на дружеството;
2. Взема решения за увеличаване или намаляване капитала;
3. Преобразува и прекратява дружеството;
4. Избира и освобождава членовете на Съвета на директорите, съответно на Надзорния и Управителния съвет и определя възнаграждението им;
5. Избира и освобождава дипломирани експерт-счетоводители за проверка на годишния счетоводен отчет; 

6. Одобрява годишния счетоводен отчет, след заверка от назначения експерт-счетоводител, взема решение за разпределяне на печалбата, за попълване на фонд “Резервен” и за изплащане на дивидент;
7. Взема решение за издаване на облигации;
8. Назначава ликвидатори при прекратяване на дружеството, освен в случай на несъстоятелност;
9. Освобождава от отговорност членовете на Съвета на директорите, членовете на Надзорния и на Управителния съвет;
10. Взема решения за придобиване или разпореждане с недвижими имоти и вещни права върху тях;
11. Дава съгласие за участие на дружеството в други търговски или граждански дружества;
12. Дава съгласие за учредяване на ипотека или залог върху дълготрайни активи на дружеството.
Чл.13 Предложения за вземане на решения от Общинския съвет по чл.12 могат да правят Кметът на общината, общинските съветници и органите на управление на  дружествата.
Чл.14 Община Тутракан като едноличен собственик на капитала в търговските дружества има право:

1. Да участва в разпределението на печалбата на дружествата;

2. Да изисква предоставянето и разработването на всякакъв вид информация, свързана с дейността на дружествата; 

3. Да следи и контролира изпълнението на поетите задължения от управителите или управителните органи в съответствие с техните правомощия, действащото законодателство и решенията на Общинския съвет;
   4. Да одобрява  предложените от управителите стратегически програми за развитието на дружествата и внася допълнения и изменения в утвърдените разчетни показатели, във връзка с изменение на условията, при които те са съставени, или други съществени причини;
5.  Да определя срокове, в рамките на които управителите или управителните органи да предприемат мерки за отстраняване на недостатъци в работата.
РАЗДЕЛ V
СЪСТАВ НА ОРГАНИТЕ НА УПРАВЛЕНИЕ НА ТЪРГОВСКИТЕ ДРУЖЕСТВА С ОБЩИНСКО ИМУЩЕСТВО
Чл.15. (1) Не могат да бъдат управители на общински еднолични дружества с ограничена отговорност физически лица, които: 
1. От свое или от чуждо име извършват търговски сделки;
2. Участват в събирателни, командитни дружества и в дружества с ограничена отговорност;
3. Заемат длъжност в ръководни органи на други дружества;
4. Са лишени с присъда или с административно наказание от правото да заемат материално-отчетническа длъжност до изтичането на срока на наказанието;
5. Са управители, контрольори, членове на изпълнителни или контролни органи на друго общинско еднолично търговско дружество;
6. Са Кметове, зам. кметове, секретари на общини, общински съветници;
7. Са държавни служители или работят по трудово правоотношение в държавната или общинската администрация.

(2) Забраните по ал. 1, т. 1, 2 и 3 се прилагат, когато се извършва дейност, сходна с дейността на дружеството.

 Чл. 16. Не могат да бъдат контрольори в общинско еднолично дружество с ограничена отговорност: 
1. Управители, техни заместници и наетите лица в дружеството;

2. Лишени с присъда от правото да заемат материално-отчетническа длъжност;
3. Съпрузи и роднини по права и съребрена линия до трета степен с лицата по т. 1;

4. Са управители или членове на изпълнителни или контролни органи на друго общинско  еднолично търговско дружество;
 5. Са кметове, зам. кметове, секретари на общини, общински съветници;
 6. Са държавни служители или работят по трудово правоотношение в държавната или    общинската администрация. 
Чл.17. (1) Не могат да бъдат членове на Съвета на директорите, на Надзорните и на Управителните съвети на общинските еднолични акционерни дружества физически лица, които: 
1. От свое или от чуждо име извършват търговски сделки;
2. Участват в събирателни, командитни дружества и в дружества с ограничена отговорност;
3. Са лишени с присъда или с административно наказание от правото да заемат материално-отчетническа длъжност до изтичането на срока на наказанието;
4. Са били членове на управителен или контролен орган на дружество, прекратено поради несъстоятелност през последните две години, предхождащи датата на решението за обявяване на несъстоятелността, ако са останали неудовлетворени кредитори;
5. Са съпрузи или роднини до трета степен по права или по съребрена линия, включително по сватовство, на друг член на орган на управление или контрол на дружеството;
6. Са управители или членове на изпълнителни или контролни органи на друго общинско еднолично търговско дружество;
7. Са Кметове, зам. кметове, секретари на общини, общински съветници.
 (2) Забраните по ал. 1, т. 1 и 2 се прилагат, когато се извършва дейност, сходна с дейността на дружеството. 

(3) Не могат да бъдат изпълнителни членове на съветите на директорите лица, които са държавни служители или работят по трудово правоотношение в държавната или общинската администрация.

(4) Не могат да бъдат членове на Надзорния съвет на общинското еднолично акционерно дружество наетите лица в дружеството.

РАЗДЕЛ VI
ВЪЗЛАГАНЕ НА УПРАВЛЕНИЕТО И КОНТРОЛА НА ТЪРГОВСКИТЕ ДРУЖЕСТВА С ОБЩИНСКО ИМУЩЕСТВО
Чл.18. (1) Управлението на общинските еднолични търговски дружества се възлага с договор за управление. Договорът за управление за всяко дружество се сключва между Кмета на Общината, упълномощен за това от Общинския съвет и управителя, съответно председателя на Съвета на директорите, на Надзорния съвет и на Управителния съвет.

(2) Договорът се сключва за срок до 3 /три/ години.

(3) Удължаване срока на договора за управление на дружеството става с анекс подписан  Кмета на Общината след решение на Общинския съвет.

Чл.19. (1) Контролът за изпълнение на учредителният акт и опазване на имуществото на едноличните търговски дружества с ограничена отговорност и контролът върху дейността на управителният съвет на едноличните акционерни дружества се възлага с договори за контрол, сключени между Кмета на общината, упълномощен за това от Общинския съвет и контрольор или член на надзорен съвет.
 (2) За работата си контрольора съставя доклад, за който информира Общинския съвет.
Чл.20. Управлението на търговските дружества с общинско имущество може да бъде възлагано след провеждане на конкурс при условия и ред, определени с решение на Общинския съвет за всеки отделен случай.
Чл.21. В договорите за управление и за контрол се определят:

1. Правата и задълженията на страните; 

2.Размерът на възнаграждението и начина на плащането му;

3. Отговорността на страните при неизпълнение на договора;
4. Основанията за прекратяване на договора.

Чл.22. Управителят или Съветите на директорите са длъжни да: 

1. Създават условия за развитие на социалната политика в дружеството и за подобряване условията на труд; 

2. Уведомяват в писмена форма Общинският съвет и Кмета на общината за всички обстоятелства със съществено значение за дружеството; 

3. Разработват, организират изпълнението и отчитат годишна бизнес-програма за дейността и развитие на дружеството за периода на действие на договора му за управление;
4. Разработват и предоставят всякакъв вид информация и документация, свързани с дейността на дружеството по искане на Общинския съвет , Кмета на общината или упълномощени от него лица. 

Чл.23. Годишният счетоводен отчет на дружеството се представя в Общинския съвет, придружен от обяснителна записка и доклад до 30 април след отчетната година. Заедно с годишния счетоводен отчет управителите или съветите на директорите представят и доклад за актуалното към момента състояние, тенденции и проблеми на дружеството. 

Чл.24. (1) Договорите с управителите, контрольорите, членовете на Съветите на директорите и членовете на Надзорните и Управителните съвети се прекратяват с изтичане срока на договора, както и предсрочно:

1. По взаимно съгласие на страните;
2. По искане на лицето с предизвестие не по-малко от 3 месеца;
3. При решение на Общинския съвет с предизвестие от 1 месец;
4. При преобразуване, приватизация или прекратяване на общинското еднолично търговско дружество;
5. В случай на смърт или при поставяне под запрещение, както и при невъзможност за изпълнение на задълженията си за повече от 6 месеца;
6.При възникване на някое от обстоятелствата, обуславящо забрана или ограничение за лицето за изпълнение на съответните функции, съгласно чл.15 - чл.17;
7. При други условия, посочени в договора.

(2) Договорите с управителите, членовете на Съвета на директорите и членовете на Надзорния и Управителния съвет могат да бъдат прекратени преди изтичането на срока с решение на Общинския съвет, без предизвестие:

1. При неизпълнение на бизнес програмата;
2. При констатирано от финансово-контролните органи нарушение на закона, извършено при или по повод изпълнението на задълженията по договора или при нарушаване на настоящата наредба;
3. При извършване на действия или бездействие на лицето, довели до влошаване на финансовите резултати на дружеството;
     4. При неизпълнение на решения на Общинския съвет;
(3) Договорите с контрольорите могат да бъдат прекратени преди изтичането на срока без предизвестие с решение на Общинския съвет, при условията на ал. 2, т. 2, 3 и 4.

Чл.25. (1) Общинският съвет взема решение за прекратяване на общинските еднолични търговски дружества, освен в случаите на несъстоятелност и взема решение за назначаване на ликвидатор. 

(2) Не могат да бъдат назначавани за ликвидатори лица, които:

1. От свое или от чуждо име извършват търговски сделки;
2. Участват в събирателни, командитни дружества и в дружества с ограничена отговорност;
3. Са лишени с присъда или с административно наказание от правото да заемат материално - отчетна длъжност;
 4. Са държавни служители или работят по трудово правоотношение в държавната или    общинската администрация. 
(3) Забраните по ал. 2, т. 1 и 2 се прилагат, когато се извършва дейност, сходна с дейността на дружеството. 
(4) В договора с ликвидаторите се определят:

1. Правата и задълженията на страните;
2. Размерът на възнаграждението и начинът на плащането му;
3. Отговорността на страните при неизпълнение на договора;
4. Срокът за приключване на работата;
5. Други условия.
(4) След решението на Общинския съвет договорите с ликвидаторите се сключват от Кмета на Общината.
(5) Ликвидаторите са длъжни да довършат текущите сделки, да съберат вземанията, да превърнат останалото имущество в пари и да удовлетворят кредиторите. Те могат да сключват нови сделки само ако това се налага от ликвидацията.

 (6) Ликвидаторите са длъжни да предоставят на община Тутракан информация относно целия процес на ликвидация на дружеството.

(7) Ликвидаторите на общинските дружества представят ежегодно финансови отчети и доклади за дейността си пред Общинския съвет.
(8) При необходимост от удължаване срока на ликвидация, ликвидаторът внася предложение в Общинския съвет, в което са мотивирани причините за удължаване на срока на ликвидацията и мерките, които да бъдат предприети за финализиране на същата и заличаване на дружеството от търговския регистър .

(9) Останалите след заличаване на дружеството от търговския регистър дълготрайни материални активи се предават с приемно - предавателен протокол на Община Тутракан.

(10) Ликвидаторите носят същата отговорност за дейността си по ликвидацията както управителите и другите изпълнителни органи на търговските дружества.

 

РАЗДЕЛ VII
ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА
Чл.26. (1) В търговските дружества с ограничена отговорност, в които общината е съдружник, Общинският съвет упълномощава лице, което да представлява общината в Общото събрание на дружеството;

(2) В дружествата, в които общината е акционер, Общинският съвет упълномощава лице, което да представлява общината в общото събрание на акционерите.

(3) Представителите по ал.1 и ал.2 внасят информация за годишните финансови резултати на дружествата пред Общинския съвет.

Чл.27. Лицето, упълномощено да представлява общината в дружествата по чл. 26, ал. 1,  взема предварително съгласие на Общинския съвет при изразяване на становище по следните въпроси : 

1. Изменение и допълнение на дружествения договор;

2. Приемане или изключване на съдружник, даване съгласие за прехвърляне на дружествен дял на нов член или на друг съдружник;

3. Намаляване или увеличаване капитала на дружеството;

4. Придобиване и отчуждаване на недвижими имоти и вещни права върху тях;

5. Решения за допълнителни парични вноски;

6. Решения за участие в други дружества;

7. Преобразуване и прекратяване на дружеството;

8. Избиране на управител.

Чл.28. В дружествата по чл. 26, ал. 2, лицето упълномощено да представлява общината в Общото събрание на акционерите, взема предварително съгласие на Общинския съвет при изразяване на становище по следните въпроси : 

1. Изменение или допълване устава на дружеството;

2. Намаляване или увеличаване на капитала;

3. Преобразуване и прекратяване на дружеството;

4. Определяне на ръководни органи на дружеството;

5. Придобиване и отчуждаване на недвижими имоти и вещни права върху тях.

Чл.29. При вземане на решения от Общинският съвет касаещи участието на общината в търговските дружества, в които общината е съдружник или акционер представителят на общината предприема действия за запознаване на Общото събрание на дружествата с решенията на Общинския съвет.

Чл.30. В десетдневен срок след провеждане на Общите събрания на търговските дружества, представителите на общината предоставят в Общински съвет и на Кмета на общината отчет за участието си в Общото събрание, протокол от заседанието на събранието, както и всички получени материали .

РАЗДЕЛ VIII
ЗАДЪЛЖЕНИЯ НА ОРГАНИТЕ НА УПРАВЛЕНИЕ И КОНТРОЛ НА ТЪРГОВСКИТЕ ДРУЖЕСТВА С ОБЩИНСКО ИМУЩЕСТВО И НА ДРУЖЕСТВАТА С ОБЩИНСКО УЧАСТИЕ В КАПИТАЛА
Чл.31. Органите на управление и контрол на търговските дружества с общинско имущество представят на Кмета на общината и Общинския съвет писмени тримесечни и годишни отчети за работата си, за резултатите от изпълнение на бизнес програмата, за финансовото и икономическо състояние на дружеството, за съществуващите проблеми и мерки за тяхното решаване.

Чл.32. При приемане на годишните финансови отчети на едноличните общински търговски дружества Общинския съвет определя и размера на дивидента, който съответното дружество следва да отчисли от балансовата печалба по годишния счетоводен отчет и да внесе в общината. Дивидентът се отчислява от печалбата след данъчно облагане в съответствие с Търговския закон, Закона за счетоводството, уставите и учредителните актове на търговските дружества. По решение на Общинския съвет печалбата на едноличните търговски дружества, може да остане на разположение на съответното дружество.
Чл.33. Търговските дружества, в чийто капитал има общинско участие, отчисляват дивидент за съдружниците (акционерите) от печалбата след данъчно облагане, установена в годишния счетоводен отчет, по решение на Общото събрание на дружеството в съответствие с Търговския закон и Закона за счетоводството.

Чл.34. Дължимият на общината дивидент се внася в местният бюджет по сметка на Община Тутракан в срок до 30 юни на следващата година.

РАЗДЕЛ IX
УПРАВЛЕНИЕ, ПРИДОБИВАНЕ И РАЗПОРЕЖДАНЕ С ДЪЛГОТРАЙНИ АКТИВИ НА ДРУЖЕСТВОТО
Чл.35. (1) Продажбата, замяната и учредяването на вещни права върху недвижими дълготрайни активи на дружеството се извършва въз основа на решение на Общинския съвет.

(2) Продажбата на дълготрайни материални активи на дружеството с балансова стойност над 1 000 лв. се извършва с решение на Общинския съвет, след провеждане на търг или конкурс, по реда на Наредбата за реда за придобиване, управление и разпореждане с общинско имущество. 

Чл.36. (1) Предоставянето за ползване и отдаването под наем на недвижими имоти и движими вещи на дружеството се извършва от управителя, съответно ръководните органи на дружеството след провеждане на търг или конкурс по реда на Наредбата за реда за придобиване, управление и разпореждане с общинско имущество. 

(2) Отдаване под наем на дълготрайни материални активи между общинските търговски дружества може да се извършва и без търг или конкурс след решение на Общинския съвет.

Чл.37. (1) Придобиване на дълготрайни материални активи на стойност над 1 000 лв., невключени в годишната инвестиционна програма на дружеството става след решение на Общинския съвет. 

(2) Решенията за разпореждане с дълготрайни материални активи на общинските еднолични търговски дружества се вземат от Общински съвет Тутракан.
РАЗДЕЛ X
ОПРЕДЕЛЯНЕ ВЪЗНАГРАЖДЕНИЕТО НА ЧЛЕНОВЕТЕ НА ИЗПЪЛНИТЕЛНИТЕ И КОНТРОЛНИТЕ ОРГАНИ В ТЪРГОВСКИТЕ ДРУЖЕСТВА С ОБЩИНСКО ИМУЩЕСТВО
Чл.38. Възнагражденията на членовете на изпълнителните и контролните органи на общинските еднолични търговски дружества, се определят от Общинския съвет, съобразно поетите задължения и отговорности.

Чл.39. (1) Възнагражденията по предходния член се определят в % от средната брутна заплата на дружеството или в брой минимални месечни работни заплати, установени за страната за съответния период. Възнаграждението за контрол се определя до 1,5 /една и половина/ минимални месечни работни заплати, установени за страната за съответния период.
(2) Редът за определяне на възнагражденията на управителите, изпълнителните и контролни органи на общинските еднолични търговски дружества и дружествата с общинско участие в капитала не се прилага за лечебните заведения, създадени по реда на Глава тринадесета, раздел едно от Закона за лечебните заведения. Тези възнаграждения се определят с подзаконови нормативни актове по прилагането на Закона за лечебните заведения. 

РАЗДЕЛ XI
РЕГИСТЪР НА ТЪРГОВСКИТЕ ДРУЖЕСТВА С ОБЩИНСКО ИМУЩЕСТВО И ДРУЖЕСТВАТА С ОБЩИНСКО УЧАСТИЕ В КАПИТАЛА
Чл.40. В общината се създава и поддържа регистър на търговските дружества с общинско имущество и на търговските дружества с общинско участие в капитала.
Чл.41. (1) В регистъра по чл.40 се вписват:
1. Номер и партида на вписването;

2. Номер и партида на вписването в Търговския регистър, номер и дата на фирменото дело, номер и дата на решението, с което е постановено вписването;

3. Вид на дружеството, наименование, седалище и адрес на управление;

4. Предмет на дейност;

5. Капитал;

6. Наименование, седалище и адрес на съдружниците, размер на дяловете, промени;
7. Органи на управление;

8. Размер на общинското участие. Лицата, които представляват общината в органите на управление и контрол на търговското дружество; 

9. Прекратяване.
Чл.42. За всяко търговско дружество с общинско имущество и дружество с общинско участие в капитала в регистъра се отделя партида с необходимия брой двойни страници.
Чл.43. Вписването в регистъра се извършва от определено със заповед на Кмета длъжностно лице, което:

1. Извършва вписванията в регистъра въз основа на заверен препис от акта, удостоверяващ подлежащите на вписване обстоятелства или по данни от Общинския съвет;
2. Дава справки;
3. Комплектува дела с годишните отчети и друга информация на едноличните търговски дружества и на дружествата с общинско участие в капитала. 

Чл.44. (1) Органите на управление на общинските еднолични търговски дружества и лицата, упълномощени да представляват Общината в дружества с общинско участие, изпращат до длъжностното лице по чл. 43 преписи от издадените от тях актове, удостоверяващи обстоятелствата, подлежащи на вписване, в 7-дневен срок от издаването им и копие от съдебното решение за вписване на обстоятелствата в Търговския регистър.
 

ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Тази Наредба се приема на основание чл. 34, ал. 5 от Закона за общинската собственост и чл.21, ал.1, т.9 и ал.2 от Закона за местното самоуправление и местната администрация и влиза в сила от 01.05.2008 г.
§2. Настоящата Наредба отменя Наредбата за условията и реда за упражняване правата на собственост върху общинската част от капитала на търговските дружества, приета с Решение № 145 от 15.05.1997г.

§3. В едномесечен срок от приемане на Наредбата Кметът на общината актуализира регистъра на общинските търговски дружества и дружествата с общинско участие, съобразно разпоредбите на настоящата наредба.

     §4. Изпълнението на Наредбата се възлага на Кмета на Общината. 

§5. Настоящата Наредба не се прилага за общинските предприятия по смисъла на чл. 52 от ЗОС.

